ചങ്ങനാശേരികവിയൂര് റോഡ് : തടസങ്ങള് നീക്കാന് ജലവിഭവ മന്ത്രി വിളിച്ചുചേര്ത്ത യോഗത്തില് തീരുമാനം ചങ്ങനാശേരി: ചങ്ങനാശേരികവിയൂര് റോഡ് നിര്മാണവുമായി ബന്ധപ്പെട്ട എല്ലാ പ്രശ്നങ്ങള്ക്കും ജലവിഭവ മന്ത്രി റോഷി അഗസ്റ്റിന് തിരുവനന്തപുരത്തു വിളിച്ചുചേര്ത്ത യോഗത്തില് പരിഹാരമായതായി ജോബ് മൈക്കിള് എംഎല്എ അറിയിച്ചു. കവിയൂര് റോഡില് പായിപ്പാട് മുക്കാഞ്ഞിരം മുതല് ഫാത്തിമാപുരം റെയില്വേ ഓവര് ബ്രിഡ്ജുവരെയും ഫാത്തിമാപുരം മുതല് തൃക്കൊടിത്താനം ബൂസ്റ്റിംഗ് പന്പ് സ്റ്റേഷന് വരെയുമുള്ള രണ്ട് കുടിവെള്ള വിതരണ പദ്ധതി സംബന്ധിച്ച അവലോകനയോഗത്തിലാണ് പ്രശ്നപരിഹാരത്തിനു വഴി തെളിഞ്ഞത്. രണ്ടു വര്ഷക്കാലമായി മുടങ്ങിക്കിടക്കുന്ന പദ്ധതികള് അടിയന്തരമായി പുനരാരംഭിച്ച് റോഡ് നിര്മാണം പൂര്ത്തിയാക്കണമെന്ന ആവശ്യം ജോബ് മൈക്കിള് എംഎല്എ യോഗത്തില് ഉന്നയിച്ചു. ചങ്ങനാശേരികവിയൂര് റോഡിലൂടെ ചെറുകരക്കുന്നില്നിന്നും തൃക്കൊടിത്താനം പന്പിംഗ് സ്റ്റേഷന് വരെയുള്ള കാലപ്പഴക്കം ചെന്ന 150 എംഎം എസി കണ്വയന്സ് മെയിന് മാറ്റി 200എംഎം ഡിഐ പൈപ്പ് സ്ഥാപിക്കുന്ന പ്രവര്ത്തിക്ക് കിഫ്ബിയില്നിന്ന് അനുമതി ലഭിച്ചിരുന്നു. റോഡ് മുറിക്കാന് അനുമതി നിഷേധിച്ചതുമൂലം ഈ പ്രവര്ത്തിയുടെ ഭരണാനുമതി പിന്നീട് കിഫ്ബി റദ്ദാക്കിയിരുന്നു. ഇതുമൂലം കരാര് ഏറ്റെടുത്ത കരാറുകാരനു പണി തുടങ്ങുന്നതിന് സാധിച്ചില്ലെന്നും ഇതു കാരണം കഴിഞ്ഞ രണ്ടു വര്ഷമായി പണി മുടങ്ങിക്കിടക്കുകയാണെന്നും എംഎല്എ അറിയിച്ചു. ഈ ജോലി തുടങ്ങുന്നതിന് റോഡ് കുഴിക്കുന്നതിന് അനുമതി പിഡബ്ല്യുഡിയില്നിന്ന് ലഭിക്കണമെന്നും എംഎല്എ യോഗത്തില് ആവശ്യപ്പെട്ടു. റദ്ദു ചെയ്ത ഭരണാനുമതി വീണ്ടും നല്കാന് തീരുമാനം സൈറ്റ് ലൊക്കേഷന് സ്കെച്ച് അടിസ്ഥാനമാക്കി കിഫ്ബി അഡീഷണല് സിഇഒയും കേരള വാട്ടര് അഥോറിറ്റി ടെക്നിക്കല് മെന്പറും ചര്ച്ച നടത്തിയതിന്റെ അടിസ്ഥാനത്തില് ഈ വിഷയങ്ങള് പരിഹിച്ചു. ഈ പ്രവര്ത്തിയുടെ ഭരണാനുമതി വീണ്ടും നല്കുമെന്ന് അഡീഷണല് സിഇഒ യോഗത്തില് അറിയിച്ചു. അതോടൊപ്പം പൈപ്പ് ലൈന് സ്ഥാപിക്കുന്നതിന് റോഡ് മുറിക്കുന്നതിനുള്ള അനുമതി നല്കുന്നതിന് കെആര്എഫ്ബിക്ക് നിര്ദ്ദേശം നല്കുമെന്ന് കിഫ്ബി അഡീഷണല് സിഇഒ യോഗത്തില് അറിയിച്ചിട്ടുണ്ട്. കോട്ടയം പിഡബ്ല്യുഡി ഡിവിഷന് പരിധിയിലുള്ള മുക്കാട്ടുപടി മുതല് തൃക്കൊടിത്താനം പന്പിംഗ് സ്റ്റേഷന് വരെയുള്ള റോഡ് മുറിക്കുന്നതിനുള്ള അനുതി ലഭ്യമാക്കുമെന്നു പൊതുമരാമത്ത് ചങ്ങനാശേരി അസിസ്റ്റന്റ് എക്സിക്യൂട്ടീവ് എന്ജിനീയര് യോഗത്തില് അറിയിച്ചു. ചങ്ങനാശേരി കുടിവെള്ള പദ്ധതിക്കു സംസ്ഥാന ബജറ്റില് അനുവദിച്ച 10 കോടി രൂപയുടെ ഡിപിആറിനുമേല് നടപടി സ്വീകരിക്കണമെന്ന എംഎല്എയുടെ ആവശ്യം പരിഗണിക്കുമെന്നു ടെക്നിക്കല് മെന്പര് യോഗത്തില് ഉറപ്പു നല്കിയതായും എംഎല്എ പറഞ്ഞു.